32010D0222
L 098/12
SLUŽBENI LIST EUROPSKE UNIJE
19.04.2010.
ODLUKA KOMISIJE
od 19. travnja 2010.
o ulasku Europske komisije u Globalno partnerstvo za bioenergiju
(2010/222/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
budući da:
(1)
Europska si je unija u energetskom sektoru postavila ciljeve povećanja sigurnosti opskrbe i smanjenja emisija stakleničkih plinova iz vlastite potrošnje energije većim korištenjem obnovljive energije. Bioenergija predstavlja važan dio strategije obnovljive energije. Unija teži održivoj proizvodnji biomase te je usvojila kriterije održivosti za biogoriva i tekuća biogoriva.
(2)
U okviru svoje suradnje s međunarodnim partnerima, uključujući zemlje u razvoju, Komisija je aktivno uključena u dijaloge o energiji i druge oblike suradnje o pitanjima povezanima s energijom. Prednosti bioenergije ostvarit će svoj puni potencijal samo ako i druge zemlje budu težile strategijama za bioenergiju te ih budu provodile na održiv način. Ostvarenje održive proizvodnje energije može se značajno ubrzati putem odgovarajućih međunarodnih okvira.
(3)
U Planu djelovanja skupine G8 iz Gleneaglesa iz 2005. skupina G8 odobrila je pokretanje Globalnog partnerstva za bioenergiju, kako bi se podržala šira, troškovno učinkovita uporaba biomase i biogoriva, posebno u zemljama u razvoju. Globalno partnerstvo za bioenergiju pokrenulo je radne skupine za metodologije povezane sa stakleničkim plinovima te za održivost radi promicanja bioenergije na održiv način.
(4)
Predsjednik Globalnog partnerstva za bioenergiju pisao je predsjedniku Barrosu 12. travnja 2007. i pozvao Komisiju da se pridruži Globalnom partnerstvu za bioenergiju te je kasnije ponovio taj poziv.
(5)
Komisija će svojim sudjelovanjem u Globalnom partnerstvu za bioenergiju moći bolje koordinirati svoje odgovarajuće međunarodne aktivnosti u pogledu bioenergije i povezanih pitanja održivosti.
(6)
Globalno partnerstvo za bioenergiju oslanja se na doprinose članova. Navedeni se doprinosi daju dobrovoljno te odluka o sudjelovanju ne obvezuje Komisiju na financijske doprinose zajedničkim proračunima,
DONIJELA JE OVU ODLUKU:
Članak 1.
Europska komisija (dalje u tekstu „Komisija”) sudjeluje kao partner u Globalnom partnerstvu za bioenergiju.
Članak 2.
Povjerenik za energiju ili njegov imenovani predstavnik ovlašteni su potpisati mandat Globalnog partnerstva za bioenergiju u ime Komisije.
Sastavljeno u Bruxellesu 19. travnja 2010.